
Ajuntament
Sant Pere de Ribes


BASES ESPECÍFIQUES DE LES SUBVENCIONS MUNICIPALS PER A INSTAL·LACIONS D’AUTOCONSUM AMB ENERGIA SOLAR FOTOVOLTAICA I TÈRMICA I INSTAL·LACIONS DE BIOMASSA 2024

1. OBJECTE 

L’Assemblea General de l’ONU, al 2015, va aprovar els 17 objectius de desenvolupament sostenible (ODS) coneguts com “Agenda 2030” els quals han de guiar les polítiques econòmiques, socials i mediambientals de les diferents administracions i governs de tot el món. En l’àmbit mediambiental, els objectius 7, 11 i 13 promouen la incorporació de polítiques dirigides a aturar el canvi climàtic a través d’un urbanisme sostenible i la utilització de fonts d’energia més ecològiques i eficients.  
 
L’escalfament global està provocat principalment per l’emissió de gasos d’efecte hivernacle (GEH), gran part d’ells alliberats durant els processos d’utilització d’energia no renovable, com els combustibles fòssils. Per aquest motiu, la Unió Europea, per al 2030 vol aconseguir reduir com a mínim un 55% de les emissions de CO2 respecte del 1990 i la neutralitat climàtica per al 2050. I segons el Plan Nacional Integrado de Energia y Clima la presència de renovables en l’ús final de l’energia es preveu que sigui d’un 42% en el 2030. 
 
Els objectius i les bases de la Transició Energètica a Catalunya es defineixen per les Lleis del canvi climàtic 16/2017, d’àmbit català, i per la recent aprovada Llei estatal 7/2021. Amb aquestes normatives es pretén dissenyar una nova ruta per aconseguir un model energètic 100% renovable al 2050 i on el paper dels ciutadans és essencial. D’aquesta manera les persones esdevenen actors plenament actius en aquesta transició energètica. 
 
Una de les principals línies d’actuació per a combatre el canvi climàtic és la mitigació, és a dir, la reducció d’emissions de gasos d’efecte hivernacle. Amb les instal·lacions d’autoconsum es pot cobrir total o parcialment el consum d’energia elèctrica de l’habitatge o la comunitat de veïns. És una solució tècnicament i econòmicament viable, la qual permet un canvi de model de la generació d’energia on cada habitatge pot generar la seva pròpia energia elèctrica. L’energia solar, n’és un exemple, contribueix a la mitigació i al desenvolupament d’aquest nou model. 
 
Les entitats locals i els municipis tenen un paper important en l’assoliment d’aquests objectius. Així doncs, l'Ajuntament de Sant Pere de Ribes s’ha fixat com a objectiu avançar cap a la transició energètica i, en aquest sentit, és important conscienciar i incentivar als veïns i veïnes del municipi en l’aprofitament d’energies renovables. Per a fer-ho possible, es planteja un ajut directe a la ciutadania per a fomentar aquests tipus d’instal·lacions. 
 
Des de la Regidoria de Medi Ambient s’han elaborat aquestes bases per a definir les condicions i els procediments que han de regular les sol·licituds d’aquesta subvenció. 
 
L'objecte de les bases és la concessió de subvencions per a instal·lacions d'autoconsum d’energia solar fotovoltaica i tèrmica i instal·lacions de biomassa que s'executin i estiguin degudament legalitzades per l'òrgan competent de la Generalitat de Catalunya durant part de l’any 2023 i 2024 al municipi de Sant Pere de Ribes, ubicades en béns immobles.  

Així mateix, s’estableix, de forma expressa, que la concessió d’aquests ajuts s’efectuarà mitjançant un règim de lliure concurrència no competitiva. 
 





Als efectes d'aquesta subvenció s’entendrà per: 
 
· Instal·lació solar fotovoltaica (d’autoconsum):  
 
· Qualsevol instal·lació elèctrica d’autoconsum que estigui contemplada en la Llei del Sector Elèctric, inclosos tots els elements que la conformen: plaques, suports, inversors, cablejat, bateries ( que en alguns casos s'hi instal·len i en altres no, depenent si el consum es pot fer al mateix moment que es produeix l'energia o no), etc. 
 
· Qualsevol instal·lació elèctrica aïllada de la xarxa, entesa com aquella instal·lació en la qual no existeix en cap moment capacitat física de connexió elèctrica amb la xarxa de transport o distribució, ni directament ni indirecta o a través d'una instal·lació pròpia aliena. 
 
La potència subvencionable de les instal·lacions fotovoltaiques és la potència màxima de l´inversor, o la suma de les potències màximes dels inversors, en el seu cas. 
 
· Instal·lació solar tèrmica:  
 
· Instal·lació que té un aprofitament directe, en forma d'escalfament, d’energia calorífica de la radiació solar incident. Està formada bàsicament per un camp de captadors solars, un conjunt de canonades aïllades tèrmicament i un dispositiu acumulador d’aigua. 
 
· Instal·lació de biomassa:  
 
· Instal·lació que aprofita l’energia calorífica obtinguda a partir de la combustió d’estelles o pèl·lets provinents de materials vegetals llenyosos. S’entendrà com a instal·lació les calderes, capaces de proporcionar aigua calenta sanitària (ACS) o ACS i calefacció alhora,  i en quedaran excloses les instal·lacions de biomassa com llars de foc o estufes.  
Es consideren costos d’inversió subvencionables: 
 
a) Els costos associats al muntatge, transport i instal·lació dels equips. 
b) Sistemes d’emmagatzematge i assecat. 
c) Sistema d’alimentació de la biomassa. 
d) Sistema de producció de calor amb biomassa (equips productors de calor i accessoris) 
e) Sistema hidràulic (vàlvules, colzes, bombes, canonades, etc.) associat a la caldera de biomassa i que no formi part del sistema de calefacció intern de l’edifici ni d’una xarxa externa de canonades.  
f) Sistema elèctric, de control i de monitoratge.  
g) Obra civil associada als conceptes esmentats en els apartats compresos entre l’ a) i fins l’ e) anteriors (ambdós inclosos).  





1. FINALITATS

· Incentivar les instal·lacions d’autoconsum amb energia solar fotovoltaica, solar tèrmica i biomassa. 
 
· Mitigar les emissions de CO2 i GEH. 
 
· Promoure i difondre les energies renovables i l’autoconsum. 
  
· Fomentar la utilització d’energies renovables amb tots els seus beneficis. 
 
· Afavorir i establir un nou model energètic basat en les energies renovables i l’autoconsum. 
 
· Conscienciar a la població sobre la importància de la utilització d’ energies renovables per a fer front al canvi climàtic. 
 
· Facilitar l’accés a les energies renovables, així com les seves instal·lacions. 

1. QUI POT PARTICIPAR?

Es consideren beneficiàries les persones físiques o jurídiques sense ànim de lucre, associacions i entitats municipals, comunitats de propietaris dels béns immobles o llogaters que compleixin els criteris detallats en aquest document i que, tant en el cas de l’energia solar fotovoltaica o solar tèrmica o biomassa, disposin dels documents que acreditin que la instal·lació està executada i legalitzada davant l’òrgan competent de la Generalitat de Catalunya.  
 
En el cas d’instal·lacions col·lectives en comunitats (horitzontals o verticals), es requerirà una única sol·licitud presentada per la comunitat. 
 
Les presents subvencions van destinades a totes les persones, amb títol de domini com amb qualsevol dret que permeti realitzar les actuacions d’instal·lacions en immobles del municipi. 

1. PERÍODE D’EXECUCIÓ 

Les actuacions objecte d’aquesta convocatòria hauran d’haver estat sol·licitades davant l’Ajuntament, tramitades favorablement i executades en el període comprès entre l’1 d’agost de 2023 i el 15 de juliol de 2024. 

5. REQUISITS I OBLIGACIONS DE LES PERSONES BENEFICIÀRIES

D’acord amb la Llei General de Subvencions 38/2003 (LGS), de 17 de novembre, el corresponent Reglament que la desplega, aprovat per Reial Decret 887/2006, de 21 de juliol i l’Ordenança general municipal reguladora de subvencions de 2017, les persones beneficiàries hauran de: 
 
· Complir l’objectiu, executant la instal·lació, de conformitat amb la documentació de l’assabentat d’obra o llicència que l’Ajuntament hagi donat curs favorablement.  
 
· Realitzar una justificació adequada del compliment dels requisits i també de la realització de la instal·lació i compliment de la finalitat. 
 
· Aportar tota la informació que se li requereixi i col·laborar al màxim amb les actuacions de comprovació. 
 
· Comunicar l’obtenció d’altres subvencions, ajudes o aportacions de qualsevol origen, públic o privat  que financin les activitats subvencionades. 
 
· Acreditar, en el moment de sol·licitar la subvenció, d’estar al corrent de les obligacions tributàries i la Seguretat Social. No obstant, quan el beneficiari no estigui obligat a presentar les declaracions o documents en matèria tributària i de seguretat social, el seu compliment s’acreditarà mitjançant declaració responsable. Així mateix, i en el seu cas, també caldrà que el sol·licitant presenti una declaració responsable manifestant si es dedueix o no l’IVA que grava l’import de les actuacions subvencionades. Finalment, el sol·licitant no haurà de tenir cap deute amb l’Ajuntament. 
 
· Conservar els documents justificatius de l’aplicació dels fons rebuts. 
 
· No podran ser afectades per cap de les següents prohibicions contingudes en l’article 13 de la LGS 38/2003 de 17 de novembre i al RD 887/2006 de 21 de juliol, que s’especificaran marcant la casella corresponent del MODEL 1: 
  
· Les persones jurídiques o promotores hauran d’estar legalment constituïdes.  
· Estar al corrent de les obligacions fiscals i tributàries amb Hisenda, Seguretat Social i no tenir deutes amb l’Ajuntament.  
· No haver donat lloc, per causes que haguessin estat declarats culpables, a la resolució ferma de qualsevol contracte signat amb l’Administració. 
· No haver estat condemnades per sentència ferma a la pena de pèrdua de possibilitat d’obtenir subvencions o ajuts públics.  
· No estar afectades per la Llei Concursal o haver donat lloc a la resolució ferma de qualsevol contracte subscrit amb l’Administració. 
· No estar afectada per la Llei d’incompatibilitats la persona física o representant legal.  
· Estar al corrent de pagament d’obligacions per reintegrament de subvencions.  
 
En cas que les sol·licituds no compleixin els requisits quedaran automàticament descartades i no podran continuar el procés d’avaluació

6.   CRITERIS PER A L’ATORGAMENT DE LES SUBVENCIONS

6.1 Finançament 
 
L’import total a concedir  estarà subjecte i condicionat a la disponibilitat pressupostària, de manera que no es poden concedir ajuts per sobre del crèdit pressupostari disponible. 
 
A efectes de càlcul, el coeficient objecte del repartiment serà el que resulti del prorrateig proporcional del total dels costos justificats subvencionables.   
 
En base a l’import que resulti del coeficient de repartiment i del crèdit pressupostari disponible, es fixarà el topall màxim següent: 


 
· Topall màxim de 2.000€ per ajuts individualitzats. 
 
· Topall màxim de 3.000€ per a comunitats de propietaris, associacions de veïns (AAVV) i per associacions i entitats del municipi. 
 
Si del topall aplicat en resulta un sobrant, es prorratejarà i repartirà proporcionalment entre les sol·licituds que no han arribat al topall màxim.  
 
A aquest efecte, el cost de la instal·lació es considerarà amb IVA, en el cas que la sol·licitud la faci una persona física, i sense IVA, en cas de sol·licitud per una persona jurídica.  
 
L’atorgament d’aquesta subvenció serà compatible amb altres ingressos i subvencions d’altres institucions i/o empreses, sempre que els ingressos totals obtinguts no superin el cost de l’activitat subvencionada. La mateixa activitat no podrà rebre subvencions per part de l’Ajuntament de Sant Pere de Ribes. 
 
6.2 Requisits tècnics de les instal·lacions: 
 
· En el cas de l’energia solar fotovoltaica, que cobreixi un mínim del 25% de la potència contractada.  
 
· En el cas de l’energia solar tèrmica, que cobreixi un mínim del 60% de l’ACS (aigua calenta sanitària) segons la taula 2.1 de la classificació DB HE4 del CTE (Codi Tècnic d’Edificació). 
 
· En el cas de la biomassa, la potència màxima admesa per cada instal·lació serà de 70 kW, tret de casos particulars on quedi adequadament justificada una potència superior. En el cas de calderes es requereix una eficiència mínima del 75%.  
 
6.3 Criteris específics 
 
· La instal·lació no sigui obligatòria per normativa 
 
· L’Ajuntament hagi donat curs favorablement a l’assabentat d’obra o llicència que correspongui i s’executi a l’empara de la seva documentació. 

· La instal·lació estigui degudament legalitzada a l’òrgan competent de la Generalitat.

7. DOTACIÓ PRESUPOSTÀRIA 2024

 El pressupost màxim que es destinarà durant l'exercici 2024 per a la concessió de les subvencions regulades en les presents bases reguladores serà de 35.000€ (TRENTA-CINC MIL EUROS) i aniran a càrrec de l’aplicació pressupostària amb número 32500 1721 78000 (2024_01_24), partida ampliable amb més dotació, si així s’escau.

[bookmark: _GoBack]Es podrà fixar una quantia addicional a la quantia màxima prevista a l'apartat anterior, en el cas que, abans de la resolució de la convocatòria, quedés crèdit sense aplicació o augmenti la disponibilitat de crèdit en la partida pressupostària corresponent. L'efectivitat de la quantia addicional queda condicionada a la declaració de disponibilitat del crèdit i, en el seu cas, prèvia aprovació de la modificació pressupostària que precedeixi, en un moment anterior a la resolució de la convocatòria. En aquest cas es podrà atendre la concessió de les subvencions corresponents sense necessitat de realitzar una nova convocatòria.



8. CONVOCATÒRIA I PROCEDIMENT DE CONCESSIÓ 

Un cop aprovades aquestes Bases Reguladores i la corresponent convocatòria per la Junta de Govern Local, es publicaran a la Base de dades nacional de subvencions (BDNS), al Butlletí oficial de la província de Barcelona, un extracte en el Diari Oficial de la Generalitat de Catalunya, a la pàgina web de l’Ajuntament, en l’E-Tauler municipal, així com en qualsevol altre mitjà de difusió que consideri aquest Ajuntament. 
 
El procediment de concessió de les subvencions regulades en les presents bases reguladores serà el de concurrència no competitiva. 


9. TERMINI I LLOC DE PRESENTACIÓ DE SOL·LICITUDS I JUSTIFICACIÓ 

El termini per a la presentació de sol·licituds i justificació serà de 20 dies naturals des del dia següent de la publicació de les Bases reguladores d’aquesta subvenció en el Butlletí Oficial de la Província de Barcelona.

En tot cas, estaran subjectes i condicionats a la disponibilitat pressupostària.

Les sol·licituds i justificació es podran presentar per la Seu Electrònica de l’Ajuntament o a les Oficines d’Atenció Ciutadana (OAC) del municipi de 8,30h a 14 hores de dilluns a divendres i per les tardes, de 17:00h a 19:00h el dilluns i dimecres a Ribes i els dimarts i dijous a Les Roquetes (per les tardes amb cita prèvia). 

En qualsevol cas es poden consultar els dies disponibles i els horaris a la web municipal http\\www.santperederibes.cat, a la seu electrònica o al telèfon 938967300.

Així mateix, les sol·licituds es poden presentar per qualsevol altre mitjà acceptat i autoritzat per la normativa d’aplicació.


10.  DOCUMENTACIÓ A PRESENTAR PER A LA SOL·LICITUD

La documentació a presentar a la sol·licitud és la següent:
· Instància adreçada a l’alcaldessa sol·licitant la subvenció i omplint les dades generals i particulars de l’entitat o persona física sol·licitant (Cal fer servir el model d’Instància específica de sol·licitud de subvencions per a instal·lacions d’autoconsum).

· Declaració responsable del compliment de les condicions de persona beneficiària. (MODEL 1)

· Autorització a l’Ajuntament de Sant Pere de Ribes per a comprovar si l’interessat està o no al corrent de les obligacions tributàries amb l’Agència Estatal de l’Administració Tributària i/o de les obligacions amb la Seguretat Social. (MODEL 2)

· Declaració responsable de deducció o no de l’import corresponent a l’IVA que grava l’import de l’actuació a subvencionar, per la via de compensació amb l’IVA que, en el seu cas, es repercuteixi per raó del desenvolupament de les seves activitats. (MODEL 3)

· Acusament de rebut de la sol·licitud de l’assabentat d’obra o llicència, en cas d’edifici protegit o sòl rústic i la memòria de la instal·lació objecte d’aquesta sol·licitud.


11. DOCUMENTACIÓ PER A LA JUSTIFICACIÓ 

La documentació a presentar per a la justificació és la següent: 

11.1 Documents administratius

· Instància model de justificació (Indicació de compte bancari, etc.)

· Certificat de dades bancàries conformat per l’entitat bancària.

· Declaració responsable que les obres s’ajusten a  l’ajut sol·licitat, de conformitat amb la memòria presentada adjunta a l’assabentat o a la llicència municipal d’obres si correspon, i que l’Ajuntament ha donat curs favorablement (MODEL 4).

· Factures, rebuts o qualsevol altre documentació que justifiquin el 100% del cost de l’activitat, encara que la part subvencionada sigui del 50%, del 25% i/o del 10%:

· Han de ser originals si no es presenten per mitjà electrònic (si l’entitat ho sol·licita, l’Ajuntament podrà retornar-li posteriorment els originals, després d’haver-los examinat i compulsats). 

· En el cas que es disposi de finançament o fraccionament de l’import mitjançant un acord/contracte amb una entitat bancària o amb l’empresa instal·ladora (amb creditor extern) cal presentar el document acreditatiu signat per les dues parts.

· En els casos de factures, és obligatori adjuntar el rebut conforme s’ha fet el pagament, el tiquet de caixa o el justificant de transferència bancària. Només es podrà dispensar d’adjuntar rebut, tiquet de caixa o justificant de transferència bancària quan la factura porti un segell de Cobrat o Pagat que porti incorporades les dades de l’emissor de la factura.

· Han de correspondre a l’activitat subvencionada. 

· Han de portar les dades i el NIF o DNI del grup/persona sol·licitant. 

· Han de ser vàlides en el tràfic jurídic mercantil. 

· No poden estar trencades, tatxades o ratllades. 

· Han d’estar emeses des del 1 d’agost de 2023 i fins el 15 de juliol de 2024. 

· La factura ha d’estar desglossada i detallada per conceptes amb indicació de l’IVA corresponent signada i segellada per l’empresa instal·ladora i justificant de pagament. 

Solament es tindrà en compte les factures pagades, no les pendents de pagament ni tampoc els interessos meritats.


· En el cas d’instal·lacions col·lectives en edificis amb divisió horitzontal/vertical, còpia de l’acta de la comunitat de propietaris que inclogui:

· Acord de participació i repartiment de costos de la instal·lació.

· Document o documents que acreditin que la instal·lació està executada i legalitzada davant l’òrgan competent de la Generalitat de Catalunya.(veure punt 9.2)

· Tota la documentació ha d’anar signada pel beneficiari i, en el seu cas, pel legal representant si el beneficiari és una persona jurídica.



11.2 Els documents específics 

· En el cas de sistemes solars fotovoltaics:

· Document acreditatiu d’acompliment del procediment administratiu i de la inscripció  en el Registre d’autoconsum de Catalunya d’una instal·lació generadora (RAC) i al Registre d’Instal·lacions Tècniques i de Seguretat Industrial de Catalunya (RITSIC). 

· En el cas d’instal·lacions solars tèrmiques:

· Document acreditatiu de la inscripció en el Registre per a instal·lacions tèrmiques en edificis en el registre de la Generalitat de Catalunya.

· En el cas d’instal·lacions de biomassa:

· Document acreditatiu de la inscripció en el Registre per a instal·lacions tèrmiques en edificis en el registre de la Generalitat de Catalunya.


12. DEFICIÈNCIES EN LA SOL·LICITUD I JUSTIFICACIÓ

En el cas que els documents presentats com a sol·licitud i justificació fossin incorrectes o incomplets, es comunicarà a l'interessat/a la necessitat d'esmenar les anomalies detectades en un termini màxim improrrogable de 10 dies hàbils, a comptar des de l'endemà de la notificació del requeriment. 

Si transcorregut aquell termini, les entitats o persones interessades no han presentat la documentació sol·licitada, es tindrà per desistida la seva sol·licitud de subvenció.

13. INSTRUCCIÓ DEL PROCEDIMENT I RESOLUCIÓ 

Les sol·licituds i justificacions seran examinades pel Servei de Medi Ambient d’aquest Ajuntament, que actua com a òrgan col·legiat i instructor, el qual podrà demanar tots els informes que consideri adients per a la resolució de les sol·licituds i, així mateix, emetrà les propostes provisional i definitiva de concessió justificant els criteris aplicats.

S’examinaran conjuntament, en un sol procediment totes les sol·licituds presentades dins del termini establert, i es resoldran en dos actes administratius:  Provisional i Definitiu.
Tal com estableix l’article 24.4 de la Llei 38/2003 de 17 de novembre, General de Subvencions i l’Ordenança General Reguladora de la Concessió de subvencions,  un cop avaluades les sol·licituds, l’òrgan col·legiat que alhora actua com a instructor, emetrà informe en el que es concreti el resultat de l’avaluació efectuada i com a òrgan instructor formularà proposta de resolució provisional, degudament motivada, que es comunicarà als interessats i es concedirà un termini de 10 dies hàbils que comptaran a partir de l’endemà de la publicació del corresponent anunci al Butlletí Oficial de la Província de Barcelona. També es publicarà a l’E-tauler i a la web municipal www.santperederibes.cat . Durant aquest període les persones interessades podran presentar les al·legacions que considerin oportunes al Registre General de l’Ajuntament per les vies habilitades.
Examinades les al·legacions adduïdes si s'escau  pels interessats, es formularà la proposta de resolució definitiva, on constarà el sol·licitant o la relació de sol·licitants per als quals es proposa la concessió de la subvenció i la quantia, i també s'hi especificarà l'avaluació i els criteris de valoració que s'han seguit per efectuar-la.
La proposta de resolució provisional i definitiva no creen cap dret a favor del beneficiari proposat davant l’Ajuntament, mentre no es publiquin els corresponents actes al Butlletí Oficial de la Província de Barcelona.
Aprovada la proposta de resolució definitiva, l’òrgan competent resoldrà el procediment. La resolució haurà de ser motivada i, en tot cas, hauran de quedar acreditats els foments de la resolució que s’adopti. 
Haurà de contenir el sol·licitant o la relació de sol·licitants als que es concedeix la subvenció i la quantia concedida, i la desestimació de la resta de sol·licitants. 

L’esmentada resolució definitiva es publicarà al Butlletí Oficial de la Província de Barcelona i també a l’E-tauler i a la web municipal www.santperederibes.cat.

Un cop notificada la concessió de la subvenció, aquesta es donarà per acceptada si en el termini màxim de deu dies hàbils el beneficiari no ha presentat document d’objecció i/o de renúncia expressa. 

El termini màxim de resolució és de 6 mesos que es computaran des de l’endemà de la publicació de la corresponent convocatòria. 

El venciment del termini màxim sense haver-se notificat la resolució, legitima als interessats a entendre desestimada la sol·licitud de la concessió per silenci administratiu. 

Contra aquest acord o resolució, que exhaureix la via administrativa, es pot interposar potestativament recurs de reposició davant l'òrgan que va dictar l'acte, de conformitat amb els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, en el termini d'1 mes a comptar des de l'endemà de la publicació al Butlletí Oficial de la Província.

El termini màxim per a dictar i notificar la resolució d'aquest recurs serà d'un mes a comptar des de la data de presentació del recurs en el registre corresponent. Contra la resolució d'aquest recurs o la desestimació presumpta del mateix, no es pot interposar cap recurs administratiu, a excepció del recurs extraordinari de revisió en els casos previstos a l'article 125.1 de l'esmentada norma.

Exhaurida la via administrativa, es pot interposar recurs contenciós administratiu davant del Jutjat Contenciós Administratiu de Barcelona, de conformitat amb l'article 8.1 i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa en el termini màxim de 2 mesos a comptar des de l'endemà de la seva notificació o en el termini màxim de 6 mesos a comptar des de l'endemà de la seva desestimació presumpta del recurs interposat.

L’òrgan competent per a dur a terme la concessió serà l’Alcaldessa o, per delegació, la Junta de Govern Local, de conformitat amb allò establert a l’ordenança municipal.

Les subvencions concedides a l'empara d'aquestes bases (inferiors a 3.000 €) seran objecte de publicitat, amb indicació de la convocatòria, l'aplicació pressupostària, el/la beneficiari/ària, la quantitat concedida i la finalitat de la subvenció a l’E-tauler de l’Ajuntament de Sant Pere de Ribes i a la Base de dades nacional de subvencions (BDNS). 


14. PAGAMENT DE LA SUBVENCIÓ

El pagament de la subvenció s'ordenarà de manera simultània a l'acte d'aprovació de la resolució definitiva, el qual és competència de l’Alcalde/ssa o, per delegació, la Junta de Govern Local, i es farà efectiu per transferència bancària, al número de compte indicat pel beneficiari. 
15. REINTEGRAMENT DE LES SUBVENCIONS I CONTROL

Quan com a conseqüència de l'anul·lació, revocació o de la revisió de la subvenció, l'import definitiu d'aquesta sigui inferior a l'import pagat, el/la perceptor/a estarà obligat a reintegrar la part excedida.

Així mateix, també estarà obligat a reintegrar, el/la beneficiari/a que hagi percebut la subvenció falsejant les condicions exigides o amagant aquelles que haguessin impedit la seva concessió; per incompliment total o parcial de l'objectiu de l'activitat o del projecte; per incompliment de l'obligació de justificar en els terminis establerts; per resistència o obstrucció a les actuacions de comprovació i de control financer i en altres supòsits previstos en la normativa de la LGS.

És procedent el reintegrament per part dels/les beneficiaris/àries de la totalitat o part de les quantitats percebudes, i l'exigència de l'interès de demora des del moment del pagament de la subvenció fins a la data en què s'acordi la procedència del reintegrament.

16. ALTRES CONSIDERACIONS

La sol·licitud d'ajut no obliga l'Ajuntament a concedir-lo, ni dóna dret a la persona i/o entitat a rebre'l.
La presentació de la sol·licitud per rebre l’ajut, implica l’acceptació de tots els punts d’aquesta normativa, i per tant, qualsevol incompliment d’algun d’ells pot ser causa de revocació de l’ajut concedit.

17. RÈGIM JURÍDIC
En tot el no previst en aquestes bases prevaldrà el que disposa la llei de Subvencions, el Reglament que la desenvolupa, l’ordenança general reguladora de la concessió de subvencions, així com qualsevol altre normativa de legal aplicació.





Sant Pere de Ribes, juny de 2024

